CELEX: 
Language: el
Date: 2021-10-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου με κανόνες σχετικά με τις περιπτώσεις στις οποίες και τους όρους υπό τους οποίους τα βιολογικά προϊόντα και τα προϊόντα υπό μετατροπή απαλλάσσονται από επίσημους ελέγχους στους συνοριακούς σταθμούς ελέγχου και σχετικά με τον τόπο διεξαγωγής των επίσημων ελέγχων για τα εν λόγω προϊόντα, και για την τροποποίηση των κατ’ εξουσιοδότηση κανονισμών (ΕΕ) 2019/2123 και (ΕΕ) 2019/2124 της Επιτροπής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου
                  1
                καθορίζει τις αρχές της βιολογικής παραγωγής και θεσπίζει τους κανόνες σχετικά με τη βιολογική παραγωγή, τη σχετιζόμενη πιστοποίηση και τη χρήση σχετικών με τη βιολογική παραγωγή ενδείξεων στην επισήμανση και τη διαφήμιση, προϋποθέσεις και μέτρα για την εισαγωγή στην Ένωση προϊόντων με σκοπό τη διάθεση στην αγορά της Ένωσης ως βιολογικών προϊόντων ή προϊόντων υπό μετατροπή, καθώς και κανόνες σχετικά με ελέγχους επιπρόσθετους όσων ορίζονται στον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου
                  2
                για τους επίσημους ελέγχους (κανονισμός για τους επίσημους ελέγχους). 
            
            
               Σύμφωνα με το άρθρο 45 παράγραφος 5 του κανονισμού (ΕΕ) 2018/848, η συμμόρφωση με τις προϋποθέσεις και τα μέτρα για την εισαγωγή βιολογικών προϊόντων και υπό μετατροπή προϊόντων που αναφέρονται στον εν λόγω κανονισμό πρέπει να εξακριβώνεται σε συνοριακούς σταθμούς ελέγχου, όπως ορίζει το άρθρο 47 παράγραφος 1 του κανονισμού (ΕΕ) 2017/625. 
            
            
               Ο κανονισμός (ΕΕ) 2017/625 θεσπίζει το πλαίσιο για τη διενέργεια των επίσημων ελέγχων και άλλων επίσημων δραστηριοτήτων για την εξακρίβωση της ορθής εφαρμογής της νομοθεσίας της Ένωσης για την αγροδιατροφική αλυσίδα. Σε αυτό περιλαμβάνονται οι επίσημοι έλεγχοι που διενεργούνται σε ζώα και αγαθά τα οποία εισέρχονται στην Ένωση από τρίτες χώρες. 
            
            
               Το άρθρο 47 παράγραφος 1 του κανονισμού (ΕΕ) 2017/625 προσδιορίζει τις κατηγορίες ζώων και αγαθών για τις οποίες οι αρμόδιες αρχές διενεργούν επίσημους ελέγχους στους συνοριακούς σταθμούς ελέγχου της πρώτης άφιξης στην Ένωση. Τα βιολογικά προϊόντα και τα προϊόντα υπό μετατροπή που αναφέρονται στο άρθρο 45 παράγραφος 5 του κανονισμού (ΕΕ) 2018/848 εμπίπτουν στις κατηγορίες ζώων και αγαθών που αναφέρονται στο άρθρο 47 παράγραφος 1 στοιχείο στ) του κανονισμού (ΕΕ) 2017/625. 
            
            
               Το άρθρο 48 στοιχείο η) του κανονισμού (ΕΕ) 2017/625 προβλέπει ότι ζώα και αγαθά με χαμηλό κίνδυνο ή χωρίς συγκεκριμένο κίνδυνο μπορούν να απαλλάσσονται από επίσημους ελέγχους στους συνοριακούς σταθμούς ελέγχου. Σύμφωνα με το άρθρο 77 παράγραφος 1 στοιχείο ια) του κανονισμού (ΕΕ) 2017/625, σε κατ’ εξουσιοδότηση πράξεις μπορούν να θεσπιστούν ρυθμίσεις για ειδικούς επίσημους ελέγχους για τα ζώα και τα αγαθά που απαλλάσσονται από επίσημους ελέγχους στους συνοριακούς σταθμούς ελέγχου.
            
            
               Ο κατ’ εξουσιοδότηση κανονισμός (ΕΕ) 2019/2123 της Επιτροπής
                  3
                θεσπίζει κανόνες για τις περιπτώσεις στις οποίες και τους όρους υπό τους οποίους οι αρμόδιες αρχές μπορούν να διενεργούν ελέγχους ταυτότητας και φυσικούς ελέγχους σε σημείο ελέγχου άλλο από τον συνοριακό σταθμό ελέγχου σε φορτία ορισμένων τροφίμων και ζωοτροφών μη ζωικής προέλευσης που υπόκεινται σε μέτρα που προβλέπονται στις πράξεις που αναφέρονται στο άρθρο 47 παράγραφος 1 στοιχεία δ), ε) και στ) του κανονισμού (ΕΕ) 2017/625, και σε φορτία ορισμένων φυτών, φυτικών προϊόντων και άλλων αντικειμένων, καθώς και κανόνες για τις περιπτώσεις στις οποίες και τους όρους υπό τους οποίους οι αρμόδιες αρχές μπορούν να διενεργούν ελέγχους εγγράφων σε απόσταση από συνοριακό σταθμό ελέγχου σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 72 παράγραφος 1 και στο άρθρο 74 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου
                  4
               . 
            
            
               Ο κατ’ εξουσιοδότηση κανονισμός (ΕΕ) 2019/2124 της Επιτροπής
                  5
                θεσπίζει κανόνες που καθορίζουν τις περιπτώσεις στις οποίες και τους όρους υπό τους οποίους οι αρμόδιες αρχές στους συνοριακούς σταθμούς ελέγχου μπορούν να επιτρέπουν την περαιτέρω μεταφορά στον τόπο τελικού προορισμού στην Ένωση, εν αναμονή των αποτελεσμάτων των εργαστηριακών αναλύσεων και δοκιμών, των φορτίων ορισμένων φυτών, φυτικών προϊόντων και άλλων αντικειμένων και τροφίμων και ζωοτροφών μη ζωικής προέλευσης που υπόκεινται στα μέτρα που προβλέπονται στις πράξεις που αναφέρονται στο άρθρο 47 παράγραφος 1 στοιχεία δ), ε) και στ) του κανονισμού (ΕΕ) 2017/625. 
            
            
               Σκοπός του παρόντος κανονισμού είναι ο καθορισμός των περιπτώσεων στις οποίες και των όρων υπό τους οποίους ορισμένα βιολογικά και προϊόντα υπό μετατροπή, τα οποία εισέρχονται στην Ένωση από τρίτες χώρες και έχουν χαμηλό κίνδυνο ή δεν έχουν συγκεκριμένο κίνδυνο για την υγεία του ανθρώπου, των ζώων ή των φυτών, την καλή μεταχείριση των ζώων ή το περιβάλλον, απαλλάσσονται από επίσημους ελέγχους στους συνοριακούς σταθμούς ελέγχου, καθώς και κανόνων σχετικά με τον τόπο διεξαγωγής των επίσημων ελέγχων για τα εν λόγω απαλλασσόμενα προϊόντα.
            
            
               Ο παρών κανονισμός τροποποιεί επίσης τους κατ’ εξουσιοδότηση κανονισμούς (ΕΕ) 2019/2123 και (ΕΕ) 2019/2124. Η τροποποίηση διασφαλίζει ότι οι κανονισμοί (ΕΕ) 2019/2123 και (ΕΕ) 2019/2124 εφαρμόζονται σε φυτά, φυτικά προϊόντα και άλλα αντικείμενα που επί του παρόντος εμπίπτουν στο πεδίο εφαρμογής τους, μεταξύ άλλων και όταν τα εν λόγω αγαθά είναι βιολογικά προϊόντα ή προϊόντα υπό μετατροπή που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ζητήθηκε επανειλημμένα η γνώμη της ομάδας εμπειρογνωμόνων «επίσημοι έλεγχοι» (E00911) της Επιτροπής και πραγματοποιήθηκαν συνεδριάσεις με τα οικεία ενδιαφερόμενα μέρη. 
            
            
               Δεν έχει διενεργηθεί εκτίμηση επιπτώσεων, δεδομένου ότι ο παρών κανονισμός δεν αναμένεται να έχει σημαντικό αντίκτυπο. Ο παρών κανονισμός βασίζεται στη δυνατότητα που προβλέπεται ήδη στο άρθρο 48 στοιχείο η) του κανονισμού (ΕΕ) 2017/625 να απαλλάσσονται από επίσημους ελέγχους στους συνοριακούς σταθμούς ελέγχου κατηγορίες ζώων και αγαθών με χαμηλό κίνδυνο ή χωρίς συγκεκριμένο κίνδυνο για την υγεία του ανθρώπου, των ζώων ή των φυτών, την καλή μεταχείριση των ζώων ή το περιβάλλον.
            
            
               Η δυνατότητα υποβολής δημόσιων σχολίων μέσω του δικτυακού τόπου της Επιτροπής (
               
                  https://ec.europa.eu/info/law/better-regulation/have-your-say_el
               
               ) σχετικά με το σχέδιο κατ’ εξουσιοδότηση κανονισμού απέδωσε ένα σχόλιο από μια ΜΚΟ και αρκετά σχόλια από μια δημόσια αρχή. Το σχόλιο της ΜΚΟ ανέφερε ότι η έννοια του οικολογικού προϊόντος πρέπει να αποσαφηνιστεί για κάθε τρίτη χώρα και ότι, εκτός από το οικολογικό σήμα της χώρας καταγωγής, θα πρέπει να προστίθεται και το σήμα της ΕΕ ώστε να επιβεβαιώνεται η γνησιότητα του οικολογικού προϊόντος. Ως εκ τούτου, για να πωληθεί και να επισημανθεί ως βιολογικό ένα εισαγόμενο προϊόν στην ΕΕ, είναι απαραίτητο οι φορείς ελέγχου να πιστοποιούν ότι για τα προϊόντα που εισάγονται στην ΕΕ έχουν εφαρμοστεί οι ίδιοι κανόνες παραγωγής με εκείνους που ισχύουν στην ΕΕ.
            
            
               Η αρμόδια αρχή ενός κράτους μέλους εξέφρασε ανησυχίες σχετικά με τις δημοσιονομικές και οργανωσιακές επιπτώσεις του σχεδίου κατ’ εξουσιοδότηση κανονισμού στο εν λόγω κράτος μέλος, δεδομένου ότι, βάσει του άρθρου 45 παράγραφος 5 του κανονισμού (ΕΕ) 2018/848, ανέμενε ότι οι δραστηριότητες ελέγχου των εισαγωγών βιολογικών προϊόντων θα λαμβάνουν χώρα στους συνοριακούς σταθμούς ελέγχου πρώτης άφιξης στην ΕΕ και, ως εκ τούτου, ότι θα μειωθούν οι επίσημοι έλεγχοι στην επικράτειά του. Εξαιτίας αυτού είχε λάβει μέτρα ώστε να μην αντικατασταθεί το προσωπικό που αποχωρεί λόγω συνταξιοδότησης. Ωστόσο, η Επιτροπή ενημέρωσε τα κράτη μέλη για την πρόθεσή της να εξαιρέσει ορισμένα βιολογικά προϊόντα από επίσημους ελέγχους στους συνοριακούς σταθμούς ελέγχου ήδη από τον Φεβρουάριο του 2021, ώστε να παρέχεται επαρκής χρόνος για την ορθή οργάνωση των σχετικών επίσημων ελέγχων. 
            
            
               Επιπλέον, η εν λόγω αρμόδια αρχή εξέφρασε νομικές ανησυχίες όσον αφορά τη δυνατότητα, δυνάμει των κανονισμών (ΕΕ) 2018/848 και (ΕΕ) 2017/625, να εξαιρεθούν ορισμένες κατηγορίες βιολογικών προϊόντων και προϊόντων υπό μετατροπή από επίσημους ελέγχους στους συνοριακούς σταθμούς ελέγχου. Εν προκειμένω, η εν λόγω εξαίρεση αιτιολογείται στις αιτιολογικές σκέψεις 1 έως 3 του σχεδίου κατ’ εξουσιοδότηση κανονισμού. Ειδικότερα, το άρθρο 48 στοιχείο η) του κανονισμού (ΕΕ) 2017/625 εξουσιοδοτεί την Επιτροπή να εξαιρεί από το άρθρο 47 του εν λόγω κανονισμού ορισμένες κατηγορίες ζώων ή αγαθών που παρουσιάζουν χαμηλό κίνδυνο ή δεν παρουσιάζουν συγκεκριμένο κίνδυνο. Στο άρθρο 3 σημείο 24) του κανονισμού (ΕΕ) 2017/625 ο «κίνδυνος» ορίζεται σε σχέση με τις δυσμενείς επιπτώσεις στην υγεία, στην καλή μεταχείριση των ζώων και στο περιβάλλον, αλλά όχι σε σχέση με την ποιότητα των τροφίμων. Τα βιολογικά προϊόντα και τα προϊόντα υπό μετατροπή που εισέρχονται στην Ένωση μπορεί να θεωρηθεί ότι ενέχουν χαμηλό κίνδυνο ή δεν ενέχουν συγκεκριμένο κίνδυνο για την υγεία των ανθρώπων, των ζώων ή των φυτών, για την καλή μεταχείριση των ζώων ή για το περιβάλλον όταν δεν εμπίπτουν στις κατηγορίες ζώων και αγαθών που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 47 παράγραφος 1 στοιχεία α) έως ε) του κανονισμού (ΕΕ) 2017/625, ή στις κατηγορίες ζώων και αγαθών που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με τις πράξεις ή τους κανόνες που αναφέρονται στο άρθρο 47 παράγραφος 1 στοιχείο στ) του εν λόγω κανονισμού, εκτός από τον κανονισμό (ΕΕ) 2018/848. Ως εκ τούτου, είναι σκόπιμο να απαλλάσσονται τα εν λόγω προϊόντα από επίσημους ελέγχους στους συνοριακούς σταθμούς ελέγχου.
            
            
               Τέλος, σύμφωνα με την εν λόγω αρμόδια αρχή, στο πλαίσιο του κανονισμού (ΕΕ) 2017/625, οι επίσημοι έλεγχοι των βιολογικών προϊόντων υψηλού κινδύνου θα πρέπει να διενεργούνται στους συνοριακούς σταθμούς ελέγχου βάσει πράξεων που εκδίδονται σύμφωνα με τα άρθρα 126 και 128 του εν λόγω κανονισμού. Ωστόσο, όπως εξηγείται στην αιτιολογική σκέψη 3 του σχεδίου κατ’ εξουσιοδότηση κανονισμού, η έννοια του «κινδύνου» για τους σκοπούς του καθορισμού των ζώων και των αγαθών που υπόκεινται σε επίσημους ελέγχους στους συνοριακούς σταθμούς ελέγχου ορίζεται στον κανονισμό (ΕΕ) 2017/625 σε σχέση με τις δυσμενείς επιπτώσεις στην υγεία, την καλή διαβίωση των ζώων και το περιβάλλον. Αντιθέτως, η έννοια του «κινδύνου» που χρησιμοποιείται για την καταγραφή των προϊόντων υψηλού κινδύνου σύμφωνα με τον κανονισμό (ΕΕ) 2018/848 σχετίζεται με την ακεραιότητα των βιολογικών ή υπό μετατροπή προϊόντων όπως ορίζεται στο άρθρο 3 σημείο  74 του εν λόγω κανονισμού, δηλαδή με περιπτώσεις μη συμμόρφωσης που επηρεάζουν τα βιολογικά χαρακτηριστικά ή τα χαρακτηριστικά μετατροπής των προϊόντων. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η νομική βάση είναι το άρθρο 48 στοιχείο η) και το άρθρο 77 παράγραφος 1 στοιχείο ια) του κανονισμού (ΕΕ) 2017/625. Επιπλέον, ο παρών κανονισμός βασίζεται επίσης στο άρθρο 53 παράγραφος 1 στοιχεία α) και ε) και στο άρθρο 51 παράγραφος 1 στοιχείο α), διότι τα άρθρα 5 και 6 του παρόντος κανονισμού τροποποιούν τους κατ’ εξουσιοδότηση κανονισμούς (ΕΕ) 2019/2123 και (ΕΕ) 2019/2124 αντίστοιχα. Όπως εξηγείται ανωτέρω, η τροποποίηση αυτή διασφαλίζει ότι οι κατ’ εξουσιοδότηση κανονισμοί (ΕΕ) 2019/2123 και (ΕΕ) 2019/2124 εφαρμόζονται σε φυτά, φυτικά προϊόντα και άλλα αντικείμενα που επί του παρόντος εμπίπτουν στο πεδίο εφαρμογής τους, μεταξύ άλλων και όταν τα εν λόγω αγαθά είναι βιολογικά προϊόντα ή προϊόντα υπό μετατροπή που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848. Για λόγους ασφάλειας δικαίου, είναι σκόπιμο να θεσπιστούν σε ενιαία πράξη κανόνες σχετικά με τα βιολογικά προϊόντα και τα προϊόντα υπό μετατροπή που απαλλάσσονται από επίσημους ελέγχους στους συνοριακούς σταθμούς ελέγχου, κανόνες σχετικά με τον τόπο διεξαγωγής των επίσημων ελέγχων για τα εν λόγω απαλλασσόμενα προϊόντα και κανόνες για την τροποποίηση των κατ’ εξουσιοδότηση κανονισμών (ΕΕ) 2019/2123 και (ΕΕ) 2019/2124.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.10.2021
            
            
               για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου με κανόνες σχετικά με τις περιπτώσεις στις οποίες και τους όρους υπό τους οποίους τα βιολογικά προϊόντα και τα προϊόντα υπό μετατροπή απαλλάσσονται από επίσημους ελέγχους στους συνοριακούς σταθμούς ελέγχου και σχετικά με τον τόπο διεξαγωγής των επίσημων ελέγχων για τα εν λόγω προϊόντα, και για την τροποποίηση των κατ’ εξουσιοδότηση κανονισμών (ΕΕ) 2019/2123 και (ΕΕ) 2019/2124 της Επιτροπής
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)
                  6
               , και ιδίως το άρθρο 48 στοιχείο η), το άρθρο 51 παράγραφος 1 στοιχείο α), το άρθρο 53 παράγραφος 1 στοιχεία α) και ε) και το άρθρο 77 παράγραφος 1 στοιχείο ια),
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 45 παράγραφος 5 του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου
                  7
               , οι επίσημοι έλεγχοι στα κράτη μέλη για την εξακρίβωση της συμμόρφωσης με τις προϋποθέσεις και τα μέτρα για την εισαγωγή, στην Ένωση, προϊόντων που προορίζονται να διατεθούν στην αγορά της Ένωσης ως βιολογικά προϊόντα ή προϊόντα υπό μετατροπή πρέπει να διενεργούνται σε συνοριακούς σταθμούς ελέγχου σύμφωνα με το άρθρο 47 παράγραφος 1 του κανονισμού (ΕΕ) 2017/625. 
            
            
               (2)Το άρθρο 47 παράγραφος 1 του κανονισμού (ΕΕ) 2017/625 προσδιορίζει τις κατηγορίες ζώων και αγαθών που εισέρχονται στην Ένωση από τρίτες χώρες, για τις οποίες κατηγορίες οι αρμόδιες αρχές διενεργούν επίσημους ελέγχους στους συνοριακούς σταθμούς ελέγχου της πρώτης άφιξης στην Ένωση. Τα βιολογικά προϊόντα και τα προϊόντα υπό μετατροπή που αναφέρονται στο άρθρο 45 παράγραφος 5 του κανονισμού (ΕΕ) 2018/848 εμπίπτουν στις κατηγορίες ζώων και αγαθών που αναφέρονται στο άρθρο 47 παράγραφος 1 στοιχείο στ) του κανονισμού (ΕΕ) 2017/625, δυνάμει της εν λόγω διάταξης του κανονισμού (ΕΕ) 2018/848. Επιπλέον, βιολογικά προϊόντα και προϊόντα υπό μετατροπή μπορεί να εμπίπτουν στις κατηγορίες ζώων και αγαθών που αναφέρονται στο άρθρο 47 παράγραφος 1 στοιχείο στ) του κανονισμού (ΕΕ) 2017/625, επίσης δυνάμει πράξεων ή κανόνων που αναφέρονται στην εν λόγω διάταξη, εκτός του άρθρου 45 παράγραφος 5 του κανονισμού (ΕΕ) 2018/848. Ομοίως, βιολογικά προϊόντα και προϊόντα υπό μετατροπή μπορεί επίσης να εμπίπτουν στις κατηγορίες ζώων και αγαθών που αναφέρονται στο άρθρο 47 παράγραφος 1 στοιχεία α) έως ε) του κανονισμού (ΕΕ) 2017/625, υπό την προϋπόθεση ότι πληρούν τις σχετικές απαιτήσεις. 
            
            
               (3)Σύμφωνα με το άρθρο 48 στοιχείο η) του κανονισμού (ΕΕ) 2017/625, ζώα ή αγαθά με χαμηλό κίνδυνο ή χωρίς συγκεκριμένο κίνδυνο μπορούν να απαλλάσσονται από επίσημους ελέγχους στους συνοριακούς σταθμούς ελέγχου. Στο άρθρο 3 σημείο 24) του κανονισμού (ΕΕ) 2017/625 ο «κίνδυνος» ορίζεται σε σχέση με τις δυσμενείς επιπτώσεις στην υγεία των ανθρώπων, των ζώων ή των φυτών, στην καλή μεταχείριση των ζώων ή στο περιβάλλον, αλλά όχι σε σχέση με την ποιότητα των τροφίμων. Τα βιολογικά προϊόντα και τα προϊόντα υπό μετατροπή που εισέρχονται στην Ένωση μπορεί να θεωρηθεί ότι ενέχουν χαμηλό κίνδυνο ή δεν ενέχουν συγκεκριμένο κίνδυνο για την υγεία του ανθρώπου, των ζώων ή των φυτών, την καλή μεταχείριση των ζώων ή το περιβάλλον, όταν δεν εμπίπτουν στις κατηγορίες ζώων και αγαθών που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 47 παράγραφος 1 στοιχεία α) έως ε) του κανονισμού (ΕΕ) 2017/625, ή στις κατηγορίες ζώων και αγαθών που αναφέρονται στο άρθρο 47 παράγραφος 1 στοιχείο στ) του κανονισμού (ΕΕ) 2017/625, σε σχέση με των οποίων την είσοδο στην Ένωση έχουν θεσπιστεί όροι ή μέτρα σύμφωνα με το άρθρο 126 ή 128, αντίστοιχα, του κανονισμού (ΕΕ) 2017/625, ή με τους κανόνες που αναφέρονται στο άρθρο 1 παράγραφος 2 στοιχεία α) έως η) και θ) του εν λόγω κανονισμού, οι οποίοι απαιτούν την εξακρίβωση της συμμόρφωσης με τους εν λόγω όρους ή μέτρα κατά την είσοδο των ζώων και αγαθών στην Ένωση. Ως εκ τούτου, είναι σκόπιμο να απαλλάσσονται τα εν λόγω προϊόντα από επίσημους ελέγχους στους συνοριακούς σταθμούς ελέγχου. 
            
            
               (4)Οι επίσημοι έλεγχοι των βιολογικών προϊόντων και των προϊόντων υπό μετατροπή που προορίζονται να διατεθούν στην αγορά της Ένωσης και απαλλάσσονται από επίσημους ελέγχους στους συνοριακούς σταθμούς ελέγχου σύμφωνα με τον παρόντα κανονισμό θα πρέπει να διενεργούνται στο σημείο θέσης σε ελεύθερη κυκλοφορία στην Ένωση. Τα κράτη μέλη θα πρέπει να ενημερώνουν την Επιτροπή για τα σημεία θέσης σε ελεύθερη κυκλοφορία στα οποία διενεργούνται οι εν λόγω έλεγχοι. Η Επιτροπή θα πρέπει να επικαιροποιεί τον κατάλογο των σημείων θέσης σε ελεύθερη κυκλοφορία στο σύστημα ελέγχου και πραγματογνωμοσύνης στις συναλλαγές (TRACES), που αναφέρεται στο άρθρο 133 παράγραφος 4 του κανονισμού (ΕΕ) 2017/625. 
            
            
               (5)Ο κατ’ εξουσιοδότηση κανονισμός (ΕΕ) 2019/2123 της Επιτροπής
                  8
                παρέχει στις αρμόδιες αρχές στους συνοριακούς σταθμούς ελέγχου τη δυνατότητα να επιτρέπουν τη διενέργεια ελέγχων ταυτότητας και φυσικών ελέγχων σε σημείο ελέγχου άλλο από τον συνοριακό σταθμό ελέγχου σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 47 παράγραφος 1 στοιχεία γ) και ε) του κανονισμού (ΕΕ) 2017/625 και σε φορτία τροφίμων και ζωοτροφών μη ζωικής προέλευσης που υπόκεινται στα μέτρα που προβλέπονται στις πράξεις που αναφέρονται στο άρθρο 47 παράγραφος 1 στοιχεία δ), ε) και στ) του εν λόγω κανονισμού. Ομοίως, ο κατ’ εξουσιοδότηση κανονισμός (ΕΕ) 2019/2123 παρέχει στις αρμόδιες αρχές τη δυνατότητα να διενεργούν ελέγχους εγγράφων σε απόσταση από συνοριακό σταθμό ελέγχου σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 72 παράγραφος 1 και στο άρθρο 74 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου
                  9
               . Ωστόσο, ο κατ’ εξουσιοδότηση κανονισμός (ΕΕ) 2019/2123 δεν εφαρμόζεται σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 47 παράγραφος 1 στοιχεία γ) και ε) του κανονισμού (ΕΕ) 2017/625 εάν πρόκειται για βιολογικά προϊόντα ή προϊόντα υπό μετατροπή που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848. 
            
            
               (6)Προκειμένου να εξασφαλιστεί η εφαρμογή του κατ’ εξουσιοδότηση κανονισμού (ΕΕ) 2019/2123 στα φορτία φυτών, φυτικών προϊόντων και άλλων αντικειμένων που αναφέρονται στο άρθρο 47 παράγραφος 1 στοιχεία γ) και ε) του κανονισμού (ΕΕ) 2017/625, τα οποία είναι βιολογικά προϊόντα ή προϊόντα υπό μετατροπή που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848, είναι αναγκαίο να επεκταθεί το πεδίο εφαρμογής του. Επιπλέον, θα πρέπει να προβλεφθούν διατάξεις στον κατ’ εξουσιοδότηση κανονισμό (ΕΕ) 2019/2123 για να καθοριστούν οι περιπτώσεις στις οποίες και οι όροι υπό τους οποίους μπορούν να διενεργούνται έλεγχοι ταυτότητας και φυσικοί έλεγχοι σε σημείο ελέγχου άλλο από τον συνοριακό σταθμό ελέγχου όσον αφορά φορτία ορισμένων προϊόντων που υπόκειται σε επίσημους ελέγχους στους συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848. 
            
            
               (7)Προκειμένου να διευκολυνθεί η ταχεία διεκπεραίωση των ζώων και των αγαθών που εισέρχονται στην Ένωση, θα πρέπει να δοθεί στις αρμόδιες αρχές στους συνοριακούς σταθμούς ελέγχου η δυνατότητα να επιτρέπουν την περαιτέρω μεταφορά στον τόπο τελικού προορισμού, εν αναμονή των αποτελεσμάτων των εργαστηριακών αναλύσεων και δοκιμών, των φορτίων φυτών, φυτικών προϊόντων και άλλων αντικειμένων που αναφέρονται στο άρθρο 47 παράγραφος 1 στοιχεία γ) και ε) του κανονισμού (ΕΕ) 2017/625, σύμφωνα με το κεφάλαιο ΙΙ του κατ’ εξουσιοδότηση κανονισμού (ΕΕ) 2019/2124 της Επιτροπής
                  10
               , συμπεριλαμβανομένων των περιπτώσεων στις οποίες τα εν λόγω αγαθά είναι βιολογικά προϊόντα ή προϊόντα υπό μετατροπή που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848. 
            
            
               (8)Επομένως, οι κατ’ εξουσιοδότηση κανονισμοί (ΕΕ) 2019/2123 και (ΕΕ) 2019/2124 θα πρέπει να τροποποιηθούν αναλόγως.
            
            
               (9)Για λόγους σαφήνειας και ασφάλειας δικαίου, ο παρών κανονισμός θα πρέπει να αρχίσει να εφαρμόζεται από την ημερομηνία εφαρμογής του κανονισμού (ΕΕ) 2018/848,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
         
         
            
               Αντικείμενο
            
            
               Ο παρών κανονισμός θεσπίζει κανόνες σχετικά με:
            
            
               α)τις περιπτώσεις στις οποίες και τους όρους υπό τους οποίους ορισμένα βιολογικά προϊόντα και προϊόντα υπό μετατροπή, τα οποία εισέρχονται στην Ένωση και ενέχουν χαμηλό κίνδυνο ή δεν ενέχουν συγκεκριμένο κίνδυνο για την υγεία του ανθρώπου, των ζώων ή των φυτών, την καλή μεταχείριση των ζώων ή το περιβάλλον, απαλλάσσονται από τους επίσημους ελέγχους που διενεργούνται στους συνοριακούς σταθμούς ελέγχου για την εξακρίβωση της συμμόρφωσης με τους κανόνες για τη βιολογική παραγωγή και την επισήμανση των βιολογικών προϊόντων· 
            
            
               β)τον τόπο όπου πρέπει να διενεργούνται οι επίσημοι έλεγχοι για τα προϊόντα που αναφέρονται στο στοιχείο α) τα οποία πρόκειται να διατεθούν στην αγορά της Ένωσης· και
            
            
               γ)τροποποιήσεις των κατ’ εξουσιοδότηση κανονισμών (ΕΕ) 2019/2123 και (ΕΕ) 2019/2124.
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
               1.«βιολογικό προϊόν»: προϊόν όπως ορίζεται στο άρθρο 3 σημείο 2) του κανονισμού (ΕΕ) 2018/848·
            
            
               2.«προϊόν υπό μετατροπή»: προϊόν όπως ορίζεται στο άρθρο 3 σημείο 7) του κανονισμού (ΕΕ) 2018/848.
            
            
               Άρθρο 3
            
            
               Βιολογικά προϊόντα και προϊόντα υπό μετατροπή που απαλλάσσονται από επίσημους ελέγχους στους συνοριακούς σταθμούς ελέγχου
            
            
               Τα ακόλουθα βιολογικά προϊόντα και προϊόντα υπό μετατροπή που εισέρχονται στην Ένωση απαλλάσσονται από επίσημους ελέγχους στον συνοριακό σταθμό ελέγχου πρώτης άφιξης στην Ένωση:
            
            
               α)βιολογικά προϊόντα και προϊόντα υπό μετατροπή εκτός εκείνων που ανήκουν στις κατηγορίες ζώων και αγαθών που αναφέρονται στο άρθρο 47 παράγραφος 1 στοιχεία α) έως ε) του κανονισμού (ΕΕ) 2017/625· και
            
            
               β)βιολογικά προϊόντα και προϊόντα υπό μετατροπή που ανήκουν στην κατηγορία ζώων και αγαθών που αναφέρεται στο άρθρο 47 παράγραφος 1 στοιχείο στ) του κανονισμού (ΕΕ) 2017/625, εκτός από εκείνα για των οποίων την είσοδο στην Ένωση έχουν θεσπιστεί όροι ή μέτρα με πράξεις που εκδόθηκαν σύμφωνα με το άρθρο 126 ή 128, αντίστοιχα, του κανονισμού (ΕΕ) 2017/625, ή σε σχέση με των οποίων την είσοδο στην Ένωση έχουν θεσπιστεί όροι ή μέτρα σύμφωνα με τους κανόνες που αναφέρονται στο άρθρο 1 παράγραφος 2 στοιχεία α) έως η) και ι) του εν λόγω κανονισμού.
            
            
               Άρθρο 4
            
            
               Τόπος επίσημων ελέγχων σε βιολογικά προϊόντα και προϊόντα υπό μετατροπή που απαλλάσσονται από επίσημους ελέγχους στους συνοριακούς σταθμούς ελέγχου
            
            
               1.Για τα βιολογικά προϊόντα και τα προϊόντα υπό μετατροπή που αναφέρονται στο άρθρο 3 και προορίζονται να διατεθούν στην αγορά της Ένωσης, οι αρμόδιες αρχές διενεργούν τους επίσημους ελέγχους στα σημεία θέσης σε ελεύθερη κυκλοφορία στο κράτος μέλος στο οποίο το φορτίο τίθεται σε ελεύθερη κυκλοφορία στην Ένωση. 
            
            
               2.Τα κράτη μέλη ενημερώνουν την Επιτροπή σχετικά με τα σημεία θέσης σε ελεύθερη κυκλοφορία όπου οι αρμόδιες αρχές διενεργούν επίσημους ελέγχους σύμφωνα με την παράγραφο 1, αναφέροντας το όνομα, τη διεύθυνση και τα στοιχεία επικοινωνίας τους.
            
            
               Η Επιτροπή επικαιροποιεί στο σύστημα ελέγχου και πραγματογνωμοσύνης στις συναλλαγές (TRACES) τον κατάλογο των εν λόγω σημείων θέσης σε ελεύθερη κυκλοφορία. 
            
         
         
            
               3.
                     Τα κράτη μέλη διασφαλίζουν ότι οι αρμόδιες αρχές στα σημεία θέσης σε ελεύθερη κυκλοφορία που αναφέρονται στην παράγραφο 1 διαθέτουν την τεχνολογία και τον εξοπλισμό που απαιτούνται για την αποτελεσματική λειτουργία του TRACES.
            
            
               Άρθρο 5
            
            
               Τροποποίηση του κατ’ εξουσιοδότηση κανονισμού (ΕΕ) 2019/2123
            
            
               Ο κατ’ εξουσιοδότηση κανονισμός (ΕΕ) 2019/2123 τροποποιείται ως εξής:
            
            
               1.το άρθρο 1 παράγραφος 1 τροποποιείται ως εξής:
            
            
               α)το στοιχείο α) τροποποιείται ως εξής:
            
            
               i)παρεμβάλλεται το ακόλουθο σημείο iα)
            
            
               «iα)φορτία φυτών, φυτικών προϊόντων και άλλων αντικείμενων που αναφέρονται στο σημείο i) τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου*.
            
            
               *Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1).»·
            
            
               ii)το σημείο ii) αντικαθίσταται από το ακόλουθο κείμενο:
            
            
               «ii)φορτία τροφίμων και ζωοτροφών μη ζωικής προέλευσης που υπόκεινται στα μέτρα που προβλέπονται στις πράξεις που αναφέρονται στο άρθρο 47 παράγραφος 1 στοιχεία δ), ε) και στ) του κανονισμού (ΕΕ) 2017/625, συμπεριλαμβανομένων εκείνων που υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848·»·
            
            
               β)το στοιχείο β) αντικαθίσταται από το ακόλουθο κείμενο:
            
            
               «β)ελέγχους εγγράφων σε απόσταση από συνοριακό σταθμό ελέγχου σε φορτία:
            
            
               i)φυτών, φυτικών προϊόντων και άλλων αντικειμένων που αναφέρονται στο άρθρο 72 παράγραφος 1 και το άρθρο 74 παράγραφος 1 του κανονισμού (ΕΕ) 2016/2031· 
            
            
               ii)φυτών, φυτικών προϊόντων και άλλων αντικείμενων που αναφέρονται στο σημείο i) τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848.»·
            
            
               2.παρεμβάλλεται το ακόλουθο άρθρο 1α πριν από το κεφάλαιο Ι:
            
            
               «Άρθρο 1α
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
               1.«έλεγχοι της ασφάλειας των τροφίμων και των ζωοτροφών»: επίσημοι έλεγχοι που διενεργούνται για την εξακρίβωση της συμμόρφωσης με τους κανόνες που αναφέρονται στο άρθρο 1 παράγραφος 2 στοιχεία α) και γ) του κανονισμού (ΕΕ) 2017/625·
            
         
         
            
               2.«φυτοϋγειονομικοί έλεγχοι»: επίσημοι έλεγχοι που διενεργούνται για την εξακρίβωση της συμμόρφωσης με τους κανόνες που αναφέρονται στο άρθρο 1 παράγραφος 2 στοιχείο ζ) του κανονισμού (ΕΕ) 2017/625·
            
            
               3.«έλεγχοι βιολογικών προϊόντων»: επίσημοι έλεγχοι που αναφέρονται στο άρθρο 6 παράγραφος 1 του κατ’ εξουσιοδότηση κανονισμού (ΕΕ) 2021/XXX της Επιτροπής (C(2021)7387)*. 
            
            
               *Κατ’ εξουσιοδότηση κανονισμός (ΕΕ) 2021/XXX της Επιτροπής, της [ημερομηνία], για τη συμπλήρωση του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου με κανόνες σχετικά με τους επίσημους ελέγχους σε φορτία βιολογικών προϊόντων και προϊόντων υπό μετατροπή που προορίζονται για εισαγωγή στην Ένωση και σχετικά με το πιστοποιητικό ελέγχου (ΕΕ L xxx της xxx, σ. x).»·
            
            
               3.το άρθρο 2 τροποποιείται ως εξής:
            
            
               α)στην παράγραφο 1, η εισαγωγική φράση αντικαθίσταται από το ακόλουθο κείμενο:
            
            
               «Έλεγχοι ταυτότητας και φυσικοί έλεγχοι για την εξακρίβωση της συμμόρφωσης με τους ενωσιακούς κανόνες για την ασφάλεια των τροφίμων, την ασφάλεια των ζωοτροφών και τα μέτρα προστασίας από επιβλαβείς για τα φυτά οργανισμούς μπορούν να διενεργούνται σε σημείο ελέγχου άλλο από τον συνοριακό σταθμό ελέγχου εάν πληρούνται οι ακόλουθοι όροι:»·
            
            
               β)προστίθεται η ακόλουθη παράγραφος 4:
            
            
               «4.Οι αρμόδιες αρχές μπορούν να διενεργούν τους ακόλουθους επίσημους ελέγχους σε σημείο ελέγχου που αναγράφεται στο κοινό υγειονομικό έγγραφο εισόδου (ΚΥΕΕ) άλλο από τον συνοριακό σταθμό ελέγχου, εκτός εάν στο πλαίσιο 30 του πιστοποιητικού ελέγχου που αναφέρεται στο άρθρο 5 του κατ’ εξουσιοδότηση κανονισμού (ΕΕ) 2021/XXX (C(2021)7387) («πιστοποιητικό ελέγχου») έχει σημειωθεί το τετραγωνίδιο «το φορτίο δεν μπορεί να τεθεί σε ελεύθερη κυκλοφορία»:
            
            
               α)φυτοϋγειονομικούς ελέγχους υπό τη μορφή ελέγχων ταυτότητας και φυσικών ελέγχων σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 1 παράγραφος 1 στοιχείο α) σημείο iα) του παρόντος κανονισμού· 
            
            
               β)ελέγχους της ασφάλειας των τροφίμων και των ζωοτροφών υπό τη μορφή ελέγχων ταυτότητας και φυσικών ελέγχων σε φορτία τροφίμων και ζωοτροφών μη ζωικής προέλευσης που αναφέρονται στο άρθρο 1 παράγραφος 1 στοιχείο α) σημείο ii) του παρόντος κανονισμού, τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848.»· 
            
            
               4.παρεμβάλλεται το ακόλουθο άρθρο 2α:
            
            
               «Άρθρο 2α
            
            
               Όροι υπό τους οποίους μπορούν να διενεργούνται έλεγχοι βιολογικών προϊόντων υπό τη μορφή ελέγχων ταυτότητας και φυσικών ελέγχων σε σημείο ελέγχου άλλο από τον συνοριακό σταθμό ελέγχου όσον αφορά φορτία ορισμένων προϊόντων που υπόκειται σε επίσημους ελέγχους στους συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848
            
            
               1.Οι αρμόδιες αρχές μπορούν να διενεργούν ελέγχους βιολογικών προϊόντων υπό τη μορφή ελέγχων ταυτότητας και φυσικών ελέγχων σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 1 παράγραφος 1 στοιχείο α) σημείο iα) και σε φορτία τροφίμων και ζωοτροφών μη ζωικής προέλευσης που αναφέρονται στο άρθρο 1 παράγραφος 1 στοιχείο α) σημείο ii), τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848, σε σταθμό ελέγχου που αναγράφεται στο πιστοποιητικό ελέγχου άλλο από τον συνοριακό σταθμό ελέγχου, εάν πληρούνται οι ακόλουθοι όροι:
            
            
               α)το σημείο ελέγχου όπου πρόκειται να διενεργηθούν οι έλεγχοι βιολογικών προϊόντων υπό τη μορφή ελέγχων ταυτότητας και φυσικών ελέγχων έχει δηλωθεί στο πιστοποιητικό ελέγχου είτε από τον υπεύθυνο επιχείρησης που φέρει την ευθύνη για το φορτίο κατά την εκ των προτέρων κοινοποίηση σύμφωνα με το άρθρο 3 παράγραφος 1 του εκτελεστικού κανονισμού (ΕΕ) 2021/XXXX της Επιτροπής (C(2021)8811)* είτε από την αρμόδια αρχή στον συνοριακό σταθμό ελέγχου·  
            
            
               β)το αποτέλεσμα των ελέγχων βιολογικών προϊόντων υπό τη μορφή ελέγχων εγγράφων που διενεργούνται από τις αρμόδιες αρχές στον συνοριακό σταθμό ελέγχου είναι ικανοποιητικό· 
            
            
               γ)οι αρμόδιες αρχές του συνοριακού σταθμού ελέγχου έχουν καταγράψει στο πλαίσιο 26 του πιστοποιητικού ελέγχου την έγκρισή τους σχετικά με τη μεταφορά του φορτίου στο σημείο ελέγχου· 
            
            
               δ)οι αρμόδιες αρχές του συνοριακού σταθμού ελέγχου έχουν καταγράψει στο ΚΥΕΕ την έγκρισή τους σχετικά με τη μεταφορά του φορτίου σε σημείο ελέγχου για ελέγχους της ασφάλειας των τροφίμων και των ζωοτροφών υπό τη μορφή ελέγχων ταυτότητας και φυσικών ελέγχων ή για φυτοϋγειονομικούς ελέγχους υπό τη μορφή ελέγχων ταυτότητας και φυσικών ελέγχων, κατά περίπτωση·
            
            
               ε)προτού αναχωρήσει το φορτίο από τον συνοριακό σταθμό ελέγχου, η αρμόδια αρχή στον συνοριακό σταθμό ελέγχου που είναι υπεύθυνη για τη διενέργεια των ελέγχων βιολογικών προϊόντων ενημερώνει την αρμόδια αρχή στο σημείο ελέγχου που είναι υπεύθυνη για τους ελέγχους βιολογικών προϊόντων σχετικά με την άφιξη του φορτίου υποβάλλοντας το πιστοποιητικό ελέγχου στο σύστημα ελέγχου και πραγματογνωμοσύνης στις συναλλαγές (TRACES)· 
            
            
               στ)ο υπεύθυνος επιχείρησης έχει μεταφέρει το φορτίο από τον συνοριακό σταθμό ελέγχου στο σημείο ελέγχου υπό τελωνειακή εποπτεία χωρίς να εκφορτώσει τα εμπορεύματα κατά τη μεταφορά·
            
         
         
            
               ζ)ο υπεύθυνος επιχείρησης έχει διασφαλίσει ότι τα φορτία φυτών, φυτικών προϊόντων και άλλων αντικειμένων που αναφέρονται στο άρθρο 1 παράγραφος 1 στοιχείο α) σημείο iα) και τα φορτία τροφίμων και ζωοτροφών μη ζωικής προέλευσης που αναφέρονται στο άρθρο 1 παράγραφος 1 στοιχείο α) σημείο ii), τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848, μεταφέρονται στο σημείο ελέγχου συνοδευόμενα από επικυρωμένο αντίγραφο του πιστοποιητικού ελέγχου·
            
            
               η)ο υπεύθυνος επιχείρησης έχει αναγράψει τον αριθμό αναφοράς του πιστοποιητικού ελέγχου στην τελωνειακή διασάφηση που έχει υποβάλει στις τελωνειακές αρχές για τον σκοπό της μεταφοράς του φορτίου στο σημείο ελέγχου και έχει κρατήσει αντίγραφο του εν λόγω πιστοποιητικού για να το θέσει στη διάθεση των τελωνειακών αρχών όπως προβλέπεται στο άρθρο 163 του κανονισμού (ΕΕ) αριθ. 952/2013.
            
            
               2.Η απαίτηση να συνοδεύεται το φορτίο από επικυρωμένο αντίγραφο του πιστοποιητικού ελέγχου που αναφέρεται στην παράγραφο 1 στοιχείο ζ) δεν εφαρμόζεται εάν το εν λόγω πιστοποιητικό έχει εκδοθεί στο TRACES από την αρμόδια αρχή ή τον αρμόδιο φορέα της τρίτης χώρας σύμφωνα με τον κατ’ εξουσιοδότηση κανονισμό (ΕΕ) 2021/XXX (C(2021)7387) ή έχει αναφορτωθεί στο TRACES από τον υπεύθυνο επιχείρησης και οι αρμόδιες αρχές του συνοριακού σταθμού ελέγχου έχουν ελέγξει ότι αντιστοιχεί στο πρωτότυπο πιστοποιητικό ελέγχου.
            
            
               *Εκτελεστικός κανονισμός (ΕΕ) 2021/XXX, της [ημερομηνία], για τη θέσπιση κανόνων σχετικά με τα έγγραφα και τις κοινοποιήσεις που απαιτούνται για τα βιολογικά και τα υπό μετατροπή προϊόντα που προορίζονται για εισαγωγή στην Ένωση  (ΕΕ L xxx της xxx, σ. x).»·
            
            
               5.το άρθρο 3 τροποποιείται ως εξής:
            
            
               α)στην παράγραφο 1, η εισαγωγική φράση αντικαθίσταται από το ακόλουθο κείμενο:
            
            
               «Οι έλεγχοι ταυτότητας και φυσικοί έλεγχοι σε φορτία τροφίμων και ζωοτροφών μη ζωικής προέλευσης που αναφέρονται στο άρθρο 1 παράγραφος 1 στοιχείο α) σημείο ii) μπορούν να διενεργούνται από τις αρμόδιες αρχές σε σημείο ελέγχου άλλο από τον συνοριακό σταθμό ελέγχου, εάν ισχύει ένας από τους ακόλουθους όρους:»·
            
            
               β)προστίθενται οι ακόλουθες παράγραφοι 3 και 4: 
            
            
               «3.Οι ακόλουθες αρμόδιες αρχές μπορούν να διενεργούν ελέγχους ταυτότητας και φυσικούς ελέγχους σε φορτία τροφίμων και ζωοτροφών μη ζωικής προέλευσης που αναφέρονται στο άρθρο 1 παράγραφος 1 στοιχείο α) σημείο ii), τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848, σε σημείο ελέγχου άλλο από τον συνοριακό σταθμό ελέγχου, εάν, επιπλέον ενός από τους όρους που προβλέπονται στην παράγραφο 1 του παρόντος άρθρου, ισχύουν τα εξής:
            
            
               α)ο υπεύθυνος επιχείρησης που έχει την ευθύνη για το φορτίο έχει ζητήσει τη μεταφορά σε σημείο ελέγχου για ελέγχους της ασφάλειας των τροφίμων και των ζωοτροφών υπό τη μορφή ελέγχων ταυτότητας και φυσικών ελέγχων και για ελέγχους βιολογικών προϊόντων υπό τη μορφή ελέγχων ταυτότητας και φυσικών ελέγχων·
            
            
               β)στην περίπτωση που το φορτίο επιλέγεται από τις αρμόδιες αρχές του συνοριακού σταθμού ελέγχου για να υποβληθεί τόσο σε ελέγχους της ασφάλειας των τροφίμων και των ζωοτροφών υπό τη μορφή ελέγχων ταυτότητας και φυσικών ελέγχων όσο και σε ελέγχους βιολογικών προϊόντων υπό τη μορφή ελέγχων ταυτότητας και φυσικών ελέγχων, οι αρμόδιες αρχές του συνοριακού σταθμού ελέγχου έχουν εγκρίνει την εν λόγω μεταφορά ή έχουν λάβει σχετική απόφαση, κατά περίπτωση, όσον αφορά όλους τους παραπάνω ελέγχους. Οι εν λόγω έλεγχοι διενεργούνται στο ίδιο σημείο ελέγχου, το οποίο πρέπει να έχει οριστεί για την κατηγορία των εμπορευμάτων που περιέχει το φορτίο και να βρίσκεται στο κράτος μέλος στο οποίο πρόκειται να τεθεί σε ελεύθερη κυκλοφορία το φορτίο.
            
            
               4.Όταν τα φορτία μεταφέρονται σε σημείο ελέγχου σύμφωνα με την παράγραφο 3, οι αρμόδιες αρχές του συνοριακού σταθμού ελέγχου που είναι υπεύθυνες για τους ελέγχους της ασφάλειας των τροφίμων και των ζωοτροφών καταγράφουν τη μεταφορά στο ΚΥΕΕ και οι αρμόδιες αρχές του συνοριακού σταθμού ελέγχου που είναι αρμόδιες για τους ελέγχους βιολογικών προϊόντων καταγράφουν τη μεταφορά στο πιστοποιητικό ελέγχου.»· 
            
            
               6.το άρθρο 4 τροποποιείται ως εξής:
            
            
               α)στο άρθρο 1 προστίθεται το ακόλουθο στοιχείο γ):
            
            
               «γ)φυτών, φυτικών προϊόντων και άλλων αντικείμενων που αναφέρονται στα στοιχεία α) και β) τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848.»·
            
            
               β)προστίθενται οι ακόλουθες παράγραφοι 4 και 5:
            
            
               «4.Όσον αφορά τα φυτά, τα φυτικά προϊόντα και άλλα αντικείμενα που αναφέρονται στην παράγραφο 1 στοιχείο γ), μπορούν να διενεργούνται έλεγχοι ταυτότητας και φυσικοί έλεγχοι από τις αρμόδιες αρχές σε σημείο ελέγχου άλλο από τον συνοριακό σταθμό ελέγχου, εάν, επιπλέον ενός από τους όρους που προβλέπονται στην παράγραφο 2, ισχύουν τα ακόλουθα:
            
            
               α)ο υπεύθυνος επιχείρησης που φέρει την ευθύνη για το φορτίο έχει ζητήσει τη μεταφορά σε σημείο ελέγχου για φυτοϋγειονομικούς ελέγχους υπό τη μορφή ελέγχων ταυτότητας και φυσικών ελέγχων και για ελέγχους βιολογικών προϊόντων υπό τη μορφή ελέγχων ταυτότητας και φυσικών ελέγχων·
            
            
               β)στην περίπτωση που το φορτίο επιλέγεται από τις αρμόδιες αρχές του συνοριακού σταθμού ελέγχου για να υποβληθεί τόσο σε φυτοϋγειονομικούς ελέγχους υπό τη μορφή ελέγχων ταυτότητας και φυσικών ελέγχων όσο και σε ελέγχους βιολογικών προϊόντων υπό τη μορφή ελέγχων ταυτότητας και φυσικών ελέγχων, οι αρμόδιες αρχές του συνοριακού σταθμού ελέγχου έχουν εγκρίνει την εν λόγω μεταφορά ή έχουν λάβει σχετική απόφαση, κατά περίπτωση, όσον αφορά όλους τους παραπάνω ελέγχους. Οι εν λόγω έλεγχοι διενεργούνται στο ίδιο σημείο ελέγχου, το οποίο πρέπει να έχει οριστεί για την κατηγορία των εμπορευμάτων που περιέχει το φορτίο και να βρίσκεται στο κράτος μέλος στο οποίο πρόκειται να τεθεί σε ελεύθερη κυκλοφορία το φορτίο.
            
            
               5.Όταν τα φορτία μεταφέρονται σε σημείο ελέγχου σύμφωνα με την παράγραφο 4, οι αρμόδιες αρχές του συνοριακού σταθμού ελέγχου που είναι υπεύθυνες για τους φυτοϋγειονομικούς ελέγχους καταγράφουν τη μεταφορά το ΚΥΕΕ και οι αρμόδιες αρχές του συνοριακού σταθμού ελέγχου που είναι αρμόδιες για τους ελέγχους βιολογικών προϊόντων καταγράφουν τη μεταφορά στο πιστοποιητικό ελέγχου.»· 
            
         
         
            
               7.στο άρθρο 6 προστίθεται η ακόλουθη παράγραφος 6:
            
            
               «6.Όσον αφορά τα φορτία που μεταφέρονται σε σημείο ελέγχου για τη διενέργεια ελέγχων βιολογικών προϊόντων υπό τη μορφή ελέγχων ταυτότητας και φυσικών ελέγχων, οι αρμόδιες αρχές του σημείο ελέγχου:
            
            
               α)επιβεβαιώνουν την άφιξη του φορτίου στις αρμόδιες αρχές του συνοριακού σταθμού ελέγχου που είναι υπεύθυνες για τους ελέγχους βιολογικών προϊόντων μέσω του TRACES·
            
            
               β)καταγράφουν στο πιστοποιητικό ελέγχου το αποτέλεσμα των ελέγχων βιολογικών προϊόντων υπό την μορφή ελέγχων ταυτότητας και φυσικών ελέγχων και την απόφαση σχετικά με το φορτίο σύμφωνα με το άρθρο 6 παράγραφος 3 του κατ’ εξουσιοδότηση κανονισμού (ΕΕ) 2021/XXX (C(2021)7387).»·
            
            
               8.στο άρθρο 7, η εισαγωγική φράση αντικαθίσταται από το ακόλουθο κείμενο:
            
            
               «Οι έλεγχοι εγγράφων σε φορτία φυτών, φυτικών προϊόντων και άλλων αντικειμένων που αναφέρονται στο άρθρο 1 παράγραφος 1 στοιχείο β) τα οποία εισέρχονται στην Ένωση μπορούν να διενεργούνται από μία από τις ακόλουθες αρχές:»·
            
            
               9.το άρθρο 8 τροποποιείται ως εξής:
            
            
               α)στην παράγραφο 1 στοιχείο α) προστίθεται το ακόλουθο σημείο v):
            
            
               «v)το πιστοποιητικό ελέγχου που αναφέρεται στον κατ’ εξουσιοδότηση κανονισμό (ΕΕ) 2021/XXXX (C(2021)7387) στην περίπτωση φυτών, φυτικών προϊόντων και αντικειμένων που αναφέρονται στο άρθρο 4 παράγραφος 1 στοιχείο γ) του παρόντος κανονισμού·»· 
            
            
               β)η παράγραφος 2 αντικαθίσταται από το ακόλουθο κείμενο:
            
            
               «2.Όταν τα φορτία φυτών, φυτικών προϊόντων και άλλων αντικειμένων πρόκειται να μεταφερθούν από τον υπεύθυνο επιχείρησης σε σημείο ελέγχου για τη διενέργεια ελέγχων ταυτότητας και φυσικών ελέγχων, εφαρμόζονται τα άρθρα 2, 2α, 4 και 5.».
            
            
               Άρθρο 6
            
            
               Τροποποίηση του κατ’ εξουσιοδότηση κανονισμού (ΕΕ) 2019/2124
            
            
               Ο κατ’ εξουσιοδότηση κανονισμός (ΕΕ) 2019/2124 τροποποιείται ως εξής:
            
            
               1.στο άρθρο 1 παράγραφος 1 στοιχείο α), προστίθεται το ακόλουθο σημείο:
            
            
               «iiα)φυτά, φυτικά προϊόντα και άλλα αντικείμενα που αναφέρονται στα σημεία i) και ii) τα οποία υπόκεινται σε επίσημους ελέγχους σε συνοριακούς σταθμούς ελέγχου σύμφωνα με το άρθρο 45 παράγραφος 5 του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου*.
            
            
               *Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1).»·
            
            
               2.στο άρθρο 6 παράγραφος 3, η εισαγωγική φράση αντικαθίσταται από το ακόλουθο κείμενο:
            
            
               «Ο υπεύθυνος για το φορτίο εξασφαλίζει ότι η συσκευασία ή τα μέσα μεταφοράς του φορτίου φυτών, φυτικών προϊόντων και άλλων αντικειμένων που αναφέρονται στο άρθρο 1 παράγραφος 1 στοιχείο α) σημεία i), ii) και iiα) έχουν κλείσει ή σφραγιστεί με τρόπο που εξασφαλίζει ότι, κατά τη μεταφορά και την αποθήκευσή τους στην εγκατάσταση περαιτέρω μεταφοράς:».
            
            
               Άρθρο 7
            
         
         
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από την 1η Ιανουαρίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.10.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1)
               
               
                  
                     (2)
                  
                        Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2019/2123 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τις περιπτώσεις στις οποίες και τους όρους υπό τους οποίους μπορούν να διενεργούνται έλεγχοι ταυτότητας και φυσικοί έλεγχοι σε ορισμένα αγαθά στα σημεία ελέγχου καθώς και έλεγχοι εγγράφων σε απόσταση από συνοριακούς σταθμούς ελέγχου (ΕΕ L 321 της 12.12.2019, σ. 64).
               
               
                  
                     (4)
                  
                        Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου και την κατάργηση των οδηγιών 69/464/ΕΕΚ, 74/647/ΕΕΚ, 93/85/ΕΕΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ του Συμβουλίου (ΕΕ L 317 της 23.11.2016, σ. 4).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2019/2124 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τους επίσημους ελέγχους φορτίων ζώων και αγαθών υπό διαμετακόμιση, μεταφόρτωση και περαιτέρω μεταφορά μέσω της Ένωσης και για την τροποποίηση των κανονισμών της Επιτροπής (ΕΚ) αριθ. 798/2008, (ΕΚ) αριθ. 1251/2008, (ΕΚ) αριθ. 119/2009, (ΕΕ) αριθ. 206/2010, (ΕΕ) αριθ. 605/2010, (ΕΕ) αριθ. 142/2011, (ΕΕ) αριθ. 28/2012, του εκτελεστικού κανονισμού (ΕΕ) 2016/759 της Επιτροπής και της απόφασης 2007/777/ΕΚ της Επιτροπής (ΕΕ L 321 της 12.12.2019, σ. 73).
               
               
                  
                     (6)
                  
                        ΕΕ L 95 της 7.4.2017, σ. 1.
               
               
                  
                     (7)
                  
                        Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1).
               
               
                  
                     (8)
                  
                        Κατ’ εξουσιοδότηση κανονισμός (ΕΕ) 2019/2123 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τις περιπτώσεις στις οποίες και τους όρους υπό τους οποίους μπορούν να διενεργούνται έλεγχοι ταυτότητας και φυσικοί έλεγχοι σε ορισμένα αγαθά στα σημεία ελέγχου καθώς και έλεγχοι εγγράφων σε απόσταση από συνοριακούς σταθμούς ελέγχου (ΕΕ L 321 της 12.12.2019, σ. 64). 
               
               
                  
                     (9)
                  
                        Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).
               
               
                  
                     (10)
                  
                        Κατ’ εξουσιοδότηση κανονισμός (ΕΕ) 2019/2124 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες για τους επίσημους ελέγχους φορτίων ζώων και αγαθών υπό διαμετακόμιση, μεταφόρτωση και περαιτέρω μεταφορά μέσω της Ένωσης και για την τροποποίηση των κανονισμών της Επιτροπής (ΕΚ) αριθ. 798/2008, (ΕΚ) αριθ. 1251/2008, (ΕΚ) αριθ. 119/2009, (ΕΕ) αριθ. 206/2010, (ΕΕ) αριθ. 605/2010, (ΕΕ) αριθ. 142/2011, (ΕΕ) αριθ. 28/2012, του εκτελεστικού κανονισμού (ΕΕ) 2016/759 της Επιτροπής και της απόφασης 2007/777/ΕΚ της Επιτροπής (ΕΕ L 321 της 12.12.2019, σ. 73).